तू झूठी मैं मक्कार को पछाड़ा; टोटल कलेक्शन ₹156 करोड़ से ज्यादा
The Kerala Story Box Office Collection - How Much The Kerala Story Earned Till day 12. द केरला स्टोरी ने रिलीज के बारहवें दिन यानी मंगलवार को 9.65 करोड़ का कलेक्शन किया है। इस तरह फिल्म का कुल कलेक्शन 156.69  करोड़ रुपए हो गया है।
द केरला स्टोरी ने रिलीज के बारहवें दिन यानी मंगलवार को 9.65 करोड़ रुपए का कलेक्शन किया है। इस तरह फिल्म की कुल कमाई 156.69 करोड़ रुपए हो गई है। द केरला स्टोरी, पठान के बाद 2023 की दूसरी सबसे बड़ी फिल्म बन गई है। इसने रणबीर कपूर की फिल्म 'तू झूठी मैं मक्कार' के कलेक्शन को मात दे दी है।
खास बात ये है कि द केरला स्टोरी दो हफ्ते के भीतर ही साल की दूसरी सबसे बड़ी फिल्म बन गई है। करीब 30 से 35 करोड़ में बनी इस फिल्म के आंकड़े चौंकाने वाले हैं। बड़ी स्टारकास्ट और बड़े बजट की फिल्मों को इतनी आसानी से पछाड़ देना द केरला स्टोरी की उपलब्धि को दर्शाता है।
मेगाबजट फिल्मों को मात दे गई छोटे बजट की 'द केरला स्टोरी'
तू झूठी मैं मक्कार ने 147.28 करोड़ रुपए का लाइफटाइम कलेक्शन किया था। अब तक ये फिल्म पठान के बाद साल की दूसरी सबसे बड़ी ग्रोसर थी। तीसरे नंबर पर सलमान खान की फिल्म किसी का भाई किसी की जान थी।
सलमान की इस फिल्म के शुरुआती आंकड़े ठीक थे, लेकिन वीकेंड खत्म होते ही इसकी कमाई काफी स्लो हो गई। 180 करोड़ के बजट में बनी ये फिल्म अब तक सिर्फ 109.29 करोड़ ही कमा सकी है। हालांकि ये फिल्म पूरे इंडिया में 5 हजार स्क्रीन्स पर रिलीज हुई थी। वहीं द केरला स्टोरी शुरुआती समय में सिर्फ 1300 स्क्रीन्स पर रिलीज हुई थी। अब द केरला स्टोरी ने इन दोनों मेगाबजट फिल्मों को 12 दिनों के अंदर पछाड़ दिया है।
हिंदी फिल्मों के लिए ये साल अब तक काफी साधारण रहा
इस साल हिंदी फिल्मों का कलेक्शन अब तक काफी साधारण रहा है। अभी तक सिर्फ चार ही हिंदी फिल्में हैं, जिसने 100 करोड़ से अधिक का कलेक्शन किया है। साल की शुरुआत अर्जुन कपूर, तब्बू स्टारर फिल्म कुत्ते से हुई थी। 80 करोड़ रुपए के बजट में बनी ये फिल्म 4.6 करोड़ रुपए ही कमा सकी और डिजास्टर साबित हुई।
कार्तिक आर्यन की फिल्म शहजादा भी 65 करोड़ में बनी थी, लेकिन सिर्फ 47 करोड़ रुपए ही कमा सकी। 110 करोड़ के बजट में बनी अक्षय कुमार- इमरान हाशमी स्टारर फिल्म सेल्फी सिर्फ 23 करोड़ में सिमट के रह गई। इन सभी फिल्मों के बीच द केरला स्टोरी का उभर कर आना और चौंकाने वाला कलेक्शन करना अपने आप में काफी शानदार है।
फिल्म को लेकर सुप्रीम कोर्ट में हुई सुनवाई
द केरला स्टोरी को बंगाल में बैन कर दिया गया था जबकि तमिलनाडु में थिएटर्स ऑपरेटर्स ने इसे नहीं चलाने का फैसला किया। इसे लेकर सुप्रीम कोर्ट में मंगलवार को सुनवाई हुई। तमिलनाडु सरकार ने कोर्ट में अपना जवाब दाखिल करते हुए कहा कि उन्होंने फिल्म पर बैन नहीं लगाया है। दर्शक खुद ही फिल्म देखने नहीं जा रहे जिसके चलते थिएटर मालिकों ने फिल्म की स्क्रीनिंग बंद कर दी।
पश्चिम बंगाल सरकार ने अपने जवाब में कहा कि फिल्म में हेट स्पीच है। साथ ही यह फिल्म हेरफेर किए गए तथ्यों पर आधारित है। इससे राज्य में सांप्रदायिक तनाव और लॉ एंड ऑर्डर की समस्या पैदा हो सकती है।
तमिलनाडु सरकार की तरफ से दायर एक हलफनामे में कहा गया कि सरकार थिएटर्स में सुरक्षा दे सकती है, दर्शकों को नहीं ला सकती। मल्टीप्लेक्स मालिक खुद फिल्म नहीं लगाना चाहते। ये डिसीजन उनका है। उन्होंने फिल्म से जुड़ी आलोचनाओं, बड़े सितारों की कमी और खराब प्रदर्शन के चलते स्क्रीनिंग बंद की है। इसमें राज्य सरकार की कोई भूमिका नहीं।
फिल्म को लेकर महाराष्ट्र में भड़की हिंसा, एक की मौत
फिल्म भले ही शानदार कमाई कर रही हो, लेकिन इसे लेकर बवाल भी कम होने का नाम नहीं ले रहा है। फिल्म को लेकर महाराष्ट्र के अकोला शहर में हिंसा इतनी बढ़ गई कि एक लड़के की मौत हो गई। हिंसा के दौरान कई गाड़ियां जला दी गईं वहीं एक फीमेल कॉन्स्टेबल समेत 9 लोग घायल हुए।
मामले को देखते हुए पुलिस प्रशासन को इलाके में धारा 144 लगानी पड़ी साथ ही इंटरनेट सेवाएं भी बंद करनी पड़ी। ये मामला केरला स्टोरी से जुड़ी एक विवादित पोस्ट का है।
विदेशों में भी रिलीज हुई फिल्म, इंग्लैंड में फिलहाल रोक
अमेरिका ऑस्ट्रेलिया, कनाडा और आयरलैंड समेत कुल 37 देशों में द केरला स्टोरी रिलीज हो गई है। अमेरिका और कनाडा में फिल्म 200 स्क्रीन्स पर रिलीज हुई है। जानकारी के मुताबिक फिल्म ने ओवरसीज में अब तक 5 करोड़ रुपए का कलेक्शन किया है।
इंग्लैंड में फिल्म की स्क्रीनिंग पर फिलहाल रोक लगाई गई है। फिल्म वहां 12 मई को रिलीज होनी थी। लोगों ने टिकट भी खरीद लिए थे, लेकिन अंतिम मौके पर फिल्म की स्क्रीनिंग रोक दी गई। वहां के कुछ भारतीय लोगों ने कहा कि उनके पास रिफंड का एक मेल आया है।
उस मेल में लिखा है कि ब्रिटिश सेंसर बोर्ड ने (BBFC) फिल्म को सर्टिफिकेट नहीं दिया, जिसकी वजह से फिल्म की रिलीज टाल दी गई है। सारे वेबसाइट्स से भी टिकट बेचे जाने पर रोक लगा दी गई है। वहां पर फिल्म 31 स्क्रीन्स पर रिलीज होने वाली थी।
